CELEX: 62020TN0212
Language: el
Date: 2020-04-17 00:00:00
Title: Υπόθεση T-212/20: Προσφυγή της 17ης Απριλίου 2020 — Gaz-System κατά ACER

8.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/39
            
         
      Προσφυγή της 17ης Απριλίου 2020 — Gaz-System κατά ACER
      (Υπόθεση T-212/20)
      (2020/C 191/53)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Operator Gazociągów Przesylowych Gaz-System S.A. (Βαρσοβία, Πολωνία) (εκπρόσωποι: E. Buczkowska, M. Trepka, δικηγόροι)
      
         Καθού: Οργανισμός της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του συμβουλίου προσφυγών του ACER υπ’ αριθ. A-006-2019 της 7ης Φεβρουαρίου 2020
               
            
                  —
               
               
                  να καταδικάσει τον καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται πρόδηλο σφάλμα κατά την ερμηνεία του άρθρου 28, παράγραφος 4, του κανονισμού (ΕΕ) 2019/942 (1), καθόσον το συμβούλιο προσφυγών του ACER δεν προέβη σε πλήρη έλεγχο και εξέταση της αποφάσεως υπ’ αριθ. 10/2019 του ACER. Αυτός ο αδικαιολόγητος αυτοπεριορισμός στον οποίο φαίνεται να προέβη το συμβούλιο προσφυγών του ACER είχε άμεσο αντίκτυπο στο διατακτικό της προσβαλλομένης αποφάσεως.
               
            
                  2.
               
               
                  Με τον δεύτερο λόγο προβάλλεται πλάνη εκτιμήσεως καθόσον το συμβούλιο προσφυγών έκρινε ότι ο ACER δεν παραβίασε την αρχή της διαφάνειας η οποία κατοχυρώνεται στο άρθρο 15 ΣΛΕΕ, το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, το άρθρο 37, παράγραφος 3, του κανονισμού (ΕΕ) 2017/459 (2) και το άρθρο 6, παράγραφος 4, του κανονισμού (ΕΕ) 2019/942, μολονότι ο ACER (i) μετέβαλε αυθαιρέτως τις απαιτήσεις που σχετίζονται με τα κριτήρια τεχνικών απαιτήσεων ποιότητας τα οποία πρέπει να πληρούν οι προσφορές που υποβάλλονται και (ii) επέλεξε την επανάληψη των διαδικασιών οι οποίες οδήγησαν στον καθορισμό της πλατφόρμας από την αρχή χωρίς να δικαιολογήσει τη διαφορετική αυτή επιλογή.
               
            
                  3.
               
               
                  Με τον τρίτο λόγο προβάλλεται πλάνη εκτιμήσεως καθόσον το συμβούλιο προσφυγών έκρινε ότι ο ACER δεν παραβίασε την αρχή της ίσης μεταχειρίσεως θεσπίζοντας απαιτήσεις για την Περιπτωσιολογική Μελέτη σε σχέση με τα καθήκοντα B(i) και B(ii) κατά τρόπο αυθαίρετο ο οποίος ευνόησε τις πλατφόρμες που δεν πληρούσαν τις βασικές απαιτήσεις κατά τον χρόνο υποβολής των προσφορών.
               
            
                  4.
               
               
                  Με τον τέταρτο λόγο προβάλλεται πλάνη εκτιμήσεως καθόσον το συμβούλιο προσφυγών έκρινε ότι ο ACER δεν παραβίασε την αρχή της διαφάνειας, η οποία κατοχυρώνεται στο άρθρο 15 ΣΛΕΕ, καθώς και στο άρθρο 41, παράγραφος 1, και παράγραφος 2, στοιχείο γ', του Χάρτη, ενεργώντας αυθαίρετα και χωρίς να παράσχει διευκρινίσεις ως προς τις απαιτήσεις της Περιπτωσιολογικής Μελέτης που επηρέασαν την προετοιμασία των προσφορών από πλατφόρμες δέσμευσης δυναμικότητας, πριν από την υποβολή των εν λόγω προσφορών.
               
            
                  5.
               
               
                  Με τον πέμπτο λόγο προβάλλεται πλάνη εκτιμήσεως καθόσον το συμβούλιο προσφυγών έκρινε ότι η απόφαση υπ. αριθ. 10/2019 του ACER ήταν δεόντως αιτιολογημένη και, επομένως, δεν ενέχει παράβαση του άρθρου 296 ΣΛΕΕ ούτε του άρθρου 41, παράγραφος 2 στοιχείο γ’, και του άρθρου 47 του Χάρτη, μολονότι από την αιτιολογία που παρατίθεται σε αυτή δεν καθίσταται δυνατό να προκύψει η συλλογιστική του ACER η οποία οδήγησε στην επιλογή της πλατφόρμας RBP και παρεμποδίζεται σημαντικά η δυνατότητα της προσφεύγουσας να προσβάλλει την εν λόγω απόφαση.
               
            
         (1)  Κανονισμός (ΕΕ) 2019/942 του Ευρωπαϊκού Κοινοβουλίου και του Συμβουλίου της 5ης Ιουνίου 2019 για την ίδρυση Οργανισμού της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας (ΕΕ 2019, L 158, σ. 22–53).
      
         (2)  Κανονισμός (ΕΕ) 2017/459 της Επιτροπής της 16ης Μαρτίου 2017 για τη θέσπιση κώδικα δικτύου σχετικά με μηχανισμούς κατανομής δυναμικότητας στα συστήματα μεταφοράς αερίου και για την κατάργηση του κανονισμού (ΕΕ) αριθ. 984/2013 (ΕΕ L 72, 17.3.2017, σ. 1–28).